Tukien varassa olevien ihmisten rankaisu vaikuttaa toisin kuin toivottiin, laaja brittitutkimus paljastaa.

Mikä on aktiivimalli? Katso videolta selitys.

Viiden vuoden ajan Britanniassa tehty tutkimus osoittaa, että keppi on huono tapa motivoida työttömiä ja saada heidät jäälleen työvoiman piiriin. Usean yliopiston voimin toteutetun ja Yorkin yliopiston johtaman tutkimuksen tulokset julkaistiin tiistaina.

Tulos on yksiselitteinen: ihmisten rankaiseminen pienentämällä tai epäämällä sosiaalietuuksia ei toimi. Sen sijaan ehdollinen sosiaaliturva ajaa ihmiset köyhyyteen, heidän terveytensä heikkenee ja saa jotkut turvautumaan rikollisuuteen henkensä pitimiksi.

Aiheesta kirjoittava The Guardian toteaa, että tutkimus tyrmää täysin Iain Duncan Smithin pari vuotta sitten esittämän väitteen, että kolme neljäsosaa työttömistä työnhakijoista pitää rankaisumallia hyödyllisenä.

- Sanktioiden vaikutukset olivat lähes joka tilanteessa negatiiviset, tutkimusta johtanut professori Peter Dwyer kommentoi lehdelle.

Britanniassa työnhakijan työttömyysturvaa voidaan leikata, jos tämä ei tee riittäväksi hakeakseen töitä, saapuu myöhässä työhaastatteluun, ei saavu sovittuun tapaamiseen työvoimatoimistoon tai osallistu työnhakua tai työllistymistä edistävään koulutukseen. Tukea saadakseen on oltava jatkuvasti aktiivinen. Poliitikkojen mukaan tällainen " aktiivimalli " kannustaa työnhakijoita työllistymään.

Tutkimuksen mukaan kepillä saavutettavat hyödyt ovat mitättömät. Haittoja sen sijaan havaittiin runsaasti. Osin jopa mielivaltaisista tai julmista syistä määrätyt tukileikkaukset aiheuttivat ihmisissä stressiä, ahdistusta ja masennusta, The Guardian kertoo.

Sanktiot rohkaisivat esimerkiksi hyödyttömään ja tarkoituksenvastaiseen käytösmalliin, jossa tuen saaja käytti ennemmin energiansa " pelin sääntöjen " noudattamiseen kuin töiden saamiseen. Kaikkein sekavimmassa tilanteessa olevat, kuten kodittomat ja päihderiippuvaiset, pudottautuivat kokonaan ulkopuolelle välttyäkseen järjestelmään " sisäänrakennetulta sähläykseltä " . He myös päätyivät joissain tapauksissa " eloonjäämisrikollisuuden " kuten huumekaupan pariin.

Tutkijat havaitsivat, että niissä tapauksissa, joissa tuensaajat pääsivät takaisin työelämään, keskeisessä roolissa oli henkilökohtainen, räätälöity työnhakuapu. Joitakin poikkeuksia lukuun ottamatta työvoimatoimistot keskittyivät enemmän sanktiosäännösten valvontaan ja toteuttamiseen kuin ihmisten auttamiseen työnhaussa.

Kuuden yliopiston tutkijat suosittavat koko sanktiojärjestelmän muuttamista. He myös ehdottavat sen välitöntä jäädyttämistä vammaisten osalta, sillä tämä ihmisryhmä kärsii leikkauksista suhteettoman paljon.